PhDr. Mgr. art. **Mariana Čengel Solčanská**, PhD. (rod. **Solčanská**, \* 14. február 1978, Nitra) je slovenská filmová režisérka, scenáristka a spisovateľka.

Životopis
---------

### Mladosť a vzdelanie

Čengel Solčanská sa narodila v Nitre. Tu vyštudovala v rokoch 1997 – 2002 politológiu na Filozofickej fakulte Univerzite Konštantína Filozofa. Následne pokračovala na rovnakej univerzite v rigoróznom štúdiu odboru kultúrna antropológia (2002 – 2004), v roku 2005 obhájila rigoróznu prácu. Počas štúdia bola členkou divalda Vydi. Zároveň od roku 2003 študovala filmovú réžiu na Filmovej a televíznej fakulte Vysokej školy múzických umení v Bratislave. V roku 2008 absolvovala odbor Filmová a televízna réžia u pedagógov Stanislava Párnického a Martina Šulíka.

V roku 2014 absolvovala doktorandské štúdium masmediálnych štúdií na Paneurópskej vysokej škole a obhájila dizertačnú prácu.

### Filmová tvorba

Jej režisérska kariéra začala tvorbou viacerých hraných krátkych študentských filmov počas vysokoškolského štúdia ako *Mlčanie*, *List pána Levického*, *Šimijé* či *Monštrancia*. Stredometrážny film *Ábelov čierny pes*, ktorý vznikol v koprodukcii s Českou televíziou, mal premiéru na MFF Bratislava v roku 2006. Za Monštranciu získala prvé miesto v kategórii študentských filmov v prehliadke CINEAMA 2006.

V roku 2007 ju prijala prof. Věra Chytilová na magisterské štúdium na Katedre réžie na Filmovej a televíznej fakulte AMU v Prahe, ale nakoniec sa rozhodla doštudovať u doc. Martina Šulíka na VŠMU, kde v roku 2008 absolvovala filmom *Mlyn*. K jej posledným snímkam patrí film Majkomašmalon. Jej celovečerným debutom je film *Legenda o lietajúcom Cypriánovi* z roku 2010. Nasledovala televízna dráma Obhliadka (2010). Tretím celovečerným filmom bola sociálna dráma Miluj ma alebo odíď (2013) podľa scenára Aleny Bodingerovej. V roku 2014 nakrútila rozprávku *Láska na vlásku*.

V druhej polovici 10. rokov 21. storočia sa vo svojej tvorbe zamerala na filmy s politickou tematikou, čo považovala Čengel Solčanská za "svoju občiansku povinnosť". V roku 2017 vyšiel jej film *Únos*, ktorý približoval udalosti zavlečenia Michala Kováča ml. a vraždy Róberta Remiáša. Film zaznamenal významný divácky úspech, keď ho v slovenských kinách videlo vyše 270 tisíc divákov (4. miesto v štatistikách slovenských filmov po roku 1993 v čase premietania). V roku 2020 nakrútila film *Sviňa* podľa románu Arpáda Soltésza, ktorého témou je vražda novinára a objasnenie štruktúr prepojenia mafie na predstaviteľov štátnej moci, čím nepriamo odkazuje na skutočné udalosti: vraždu Jána Kuciaka a Martiny Kušnírovej. Film sa stal s vyše 400 000 divákmi najnavštevovanejším slovenským filmom v dejinách samostatného Slovenska a artikulovaním morálneho odsúdenia úkladnej vraždy novinára prispel k zmene voličských preferencií a tým významnou mierou ovplyvnil výsledky februárových volieb v roku 2020.

V roku 2022 nakrútila koprodukčnú fantasy rozprávku *Zakliata jaskyňa*. V tom istom roku mala na prestížnom filmovom festivale Tallinn Black Nights Film Festival v Estónsku premiéru koprodukčná dráma *Slúžka*, nakrútená na motívy rovnomenného románu Hany Lasicovej. V roku 2023 nakrútila televíznu rozprávku *Tri zlaté dukáty*. Film venovala svojmu pedagógovi Stanislavovi Párnickému, ktorý túto rozprávku pôvodne plánoval nakrúcať, ale náhle zomrel.

### Spisovateľská tvorba

Čengel Solčanská je zvyčajne autorkou scenárov ku svojim filmom. Venuje sa tiež historickým románom, ktoré sčasti nadväzujú na jej filmovú tvorbu. Prvý román vydala v roku 2010 pod názvom *Legenda o lietajúcom Cypriánovi*. V roku 2014 vydala ďalší, opäť nadväzujúci na film, *Láska na vlásku*. V októbri 2018 jej vyšiel román *Generál* o Milanovi Rastislavovi Štefánikovi. V roku 2019 vydala historický román *Jánošík* o zbojníkovi Jurajovi Jánošíkovi.

Od roku 2021 publikuje komentáre pre denník SME.

Filmografia – réžia
-------------------

### Študentské a televízne filmy

* 2004 *Piaty muž* (študentský film)
* 2004 *Piaty muž* (študentský film)
* 2005 *Bez šance* (študentský film)
* 2006 *Ábelov čierny pes* (študentský film)
* 2008 *Mlyn* (študentský film)
* 2010 *Filmoviedky: Obhliadka* (TV film)

### Filmy

* 2005 *Šimijé*
* 2006 *Monštrancia*
* 2007 *Majkomašmalon*
* 2010 *Legenda o lietajúcom Cypriánovi*
* 2012 *Miluj ma alebo odíď*
* 2014 *Láska na vlásku*
* 2017 *Únos*
* 2020 *Sviňa*
* 2022 *Zakliata jaskyňa*
* 2023 *Tri zlaté dukáty* (TV film)
* 2023 *Slúžka*

### Videoklipy

* 2004: *Banda tupých hláv* (Horkýže slíže)
* 2010: *Lietajúci Cyprián* (Zuzana Smatanová)
* 2012: *Miluj ma alebo odíď* (Zuzana Smatanová)
* 2014: *Love In Your Soul* (Celeste Buckingham)
* 2014: *Pravda je len jedna* (Kali)

Referencie
----------

1. ↑  GAŠPARCOVÁ, Silvia. Mariana Čengel-Solčanská: Hlavne, aby dobro zvíťazilo nad zlom. *SME* (Bratislava: Petit Press), 2014-08-04. Dostupné online [cit. 2021-01-20]. ISSN 1335-4418.
2. ↑   *Mariana Čengel Solčanská • Biografia autora • eAntik.sk* [online]. eantik.sk, [cit. 2021-01-20]. Dostupné online.
3. 1 2  tiscali.cz. *Mariana Čengel-Solčanská - Životopis* [online]. zivotopis.osobnosti.cz, [cit. 2021-01-20]. Dostupné online.
4. ↑   *Mariana Čengel - Solčanská* [online]. magicsevenpictures.blogspot.com, [cit. 2021-01-20]. Dostupné online.
5. 1 2  Databazeknih.cz. *Mariana Čengel Solčanská* [online]. databazeknih.cz, [cit. 2021-01-20]. Dostupné online.
6. ↑  GÁFRIK, Zdeno. Do kín prilieta mních Cyprián, Smatanovej sa tam divák nedočká. *Pravda* (Bratislava: Perex), 2010-07-28. Dostupné online [cit. 2021-01-20]. ISSN 1336-197X.
7. ↑  MORAVČÍKOVÁ, Monika. Režisérka filmu Sviňa: Pocit nesmiernej zodpovednosti za výsledné dielo desí. *SME* (Bratislava: Petit Press), 2020-01-31. Dostupné online [cit. 2021-01-20]. ISSN 1335-4418.
8. 1 2   *Solčanskej Jánošík má viac ako jeden háčik* [online]. Bratislava: Literárne informačné centrum, 2020-08-31, [cit. 2021-01-20]. Dostupné online.
9. ↑  ČARNÁ, Lucia. Mariana Čengel Solčanská: Štefánik ženy miloval, no zároveň nimi pohŕdal. *Ženy v meste* (Bratislava: Webinak), 2018-12-10. Dostupné online [cit. 2021-01-20].
10. ↑  Mariana Čengel Solčanská v Česko-Slovenskej filmovej databáze

| * z
* d
* u
Igric za Filmovú hranú tvorbu |
| --- |
| 
* Martin Šulík (1996)
* Martin Šulík (2001)
* Jozef Šimončič (2002)
* Juraj Nvota (2003)
* Tina Diosi (2004)
* Marek Leščák a Martin Šulík (2006)
* Juraj Nvota (2008)
* Juraj Jakubisko (2009)
* Ján Ďuriš (2010)
* Mariana Čengel Solčanská (2011)
* Zuzana Liová (2012)
* Jozef Puškáš (2013)
* Tomáš Juríček (2014)
* Marko Škop (2016)
* Martin Štrba (2017)
* Martin Žiaran (2018)
* Martin Šulík (2019)
* Norbert Držiak (2020)
* Martin Šulík (2021)
* Peter Kerekes (2022)
* Peter Bebjak (2023)

 |

Autoritné údaje: * ISNI: 0000000119247810
* LCCN: n2011025825
* NK ČR: xx0157870
* SNK: 211340
* VIAF: 170465262
* WorldCat: lccn-n2011025825